CELEX: 62006TN0004
Language: el
Date: 2006-01-12 00:00:00
Title: Υπόθεση T-4/06: Προσφυγή που ασκήθηκε στις  12 Ιανουαρίου 2005  — Δημοκρατία της Πολωνίας κατά Επιτροπής των Ευρωπαϊκών Κοινοτήτων

25.3.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 74/27
            
         Προσφυγή που ασκήθηκε στις 12 Ιανουαρίου 2005 — Δημοκρατία της Πολωνίας κατά Επιτροπής των Ευρωπαϊκών Κοινοτήτων
   (Υπόθεση T-4/06)
   (2006/C 74/52)
   Γλώσσα διαδικασίας: η πολωνική
   Διάδικοι
   
      Προσφεύγουσα: Δημοκρατία της Πολωνίας (εκπρόσωπος: Jaroslaw Pietras)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει το άρθρο 2 του κανονισμού (ΕΚ) 1686/2005 της Επιτροπής, της 14ης Οκτωβρίου 2005, για τον καθορισμό, όσον αφορά την περίοδο εμπορίας 2004/2005, των ποσών των εισφορών στην παραγωγή καθώς και του συντελεστή της συμπληρωματικής εισφοράς στον τομέα της ζάχαρης (ΕΕ L 271 της 15.10.2005, σ. 12), και
            
         
               —
            
            
               να καταδικάσει την Επιτροπή στα δικαστικά έξοδα.
            
         Λόγοι ακυρώσεως και κύρια επιχειρήματα
   Η προσφεύγουσα ζητεί την ακύρωση του άρθρου 2 του κανονισμού 1686/2005, με το οποίο καθορίστηκαν, σύμφωνα με το άρθρο 16 του κανονισμού (ΕΚ) 1260/2001 του Συμβουλίου (1), τα ποσά των εισφορών και ο συντελεστής συμπληρωματικής εισφοράς στον τομέα της ζάχαρης για την περίοδο εμπορίας 2004/2005, προκειμένου να καλυφθεί πλήρως το μη καλυφθέν τμήμα της συνολικής ζημίας. Το βαλλόμενο άρθρο του κανονισμού 1686/2005 προβλέπει διαφορετικούς συντελεστές συμπληρωματικής εισφοράς για τα κράτη μέλη που αποτελούσαν την Κοινότητα προ της 1ης Μαΐου 2004 και για τα «νέα» κράτη μέλη.
   Προς στήριξη της προσφυγής της η προσφεύγουσα προβάλλει τους ακόλουθους λόγους ακυρώσεως:
   
               —
            
            
               Αναρμοδιότητα της Επιτροπής και παράβαση του άρθρου 16 του κανονισμού (ΕΚ) 1260/2001 του Συμβουλίου, ο οποίος επιβάλλει στην Επιτροπή τον καθορισμό ενιαίου κοινού συντελεστή για όλα τα κράτη μέλη, άποψη που επιβεβαιώνεται από τις διάφορες γλωσσικές αποδόσεις των διατάξεων του κανονισμού, οι οποίες έχουν το ίδιο περιεχόμενο και νόημα. Οι βασικές αρχές της κοινής οργανώσεως αγοράς για τη ζάχαρη όχι μόνο δεν δικαιολογούν, αλλά αντιθέτως αποκλείουν οποιαδήποτε παρέκκλιση από το γράμμα των διατάξεων του κανονισμού (ΕΚ) 1260/2001.
            
         
               —
            
            
               Παραβίαση της αρχής της άμεσης και πλήρους ενσωματώσεως του κοινοτικού κεκτημένου εκ μέρους των νέων κρατών μελών· ο διαφορετικός συντελεστής συμπληρωματικής εισφοράς συνιστά, στην πράξη, μεταβατικό μέτρο, το οποίο δεν βρίσκει έρεισμα στην πράξη προσχωρήσεως και στις εκδοθείσες βάσει αυτής νομικές πράξεις. Η προσφεύγουσα επικαλείται το άρθρο 2 της πράξεως προσχωρήσεως, το οποίο αποτελεί τη νομική βάση για τη γένεση όλων των δικαιωμάτων και την ανάληψη όλων των υποχρεώσεων που απορρέουν για τη Δημοκρατία της Πολωνίας από την ιδιότητα του κράτους μέλους, και υποστηρίζει ότι δυνάμει του άρθρου αυτού το εν λόγω κράτος μέλος έχει δικαίωμα χρήσεως των καθ' υπέρβαση πληρωμών και υποχρέωση καλύψεως των ζημιών που ανέκυψαν κατά τις πρόσφατες περιόδους εμπορίας στην αγορά ζάχαρης.
            
         
               —
            
            
               Παραβίαση της αρχής της απαγορεύσεως των δυσμενών διακρίσεων· η προσφεύγουσα προσάπτει στην Επιτροπή ότι το μοναδικό κριτήριο για τη διαφοροποίηση του συντελεστή στον προσβαλλόμενο κανονισμό ήταν ο χρόνος προσχωρήσεως των κρατών στην Ευρωπαϊκή Ένωση. Οι συνέπειες της προσχωρήσεως ρυθμίζονται εξαντλητικώς από την πράξη προσχωρήσεως και τις εκδοθείσες βάσει αυτής πράξεις, με αποτέλεσμα το χρονικό σημείο διευρύνσεως της Ευρωπαϊκής Ενώσεως να μην μπορεί να θεωρηθεί ως αντικειμενικό κριτήριο, το οποίο θα μπορούσε να δικαιολογήσει τους διαφορετικούς συντελεστές.
            
         
               —
            
            
               Παραβίαση της αρχής της αλληλεγγύης· η διαφοροποίηση μεταξύ των συντελεστών που ισχύουν για τα διάφορα κράτη μέλη συνιστά αυθαίρετη και αντίθετη προς τις αρχές της αναλογικότητας και της αλληλεγγύης κατανομή των δαπανών για τη χρηματοδότηση της αγοράς ζάχαρης.
            
         
               —
            
            
               Ανεπαρκής αιτιολόγηση του προσβαλλόμενου μέτρου, καθόσον η Επιτροπή δεν προσδιόρισε ούτε περιστάσεις οι οποίες θα μπορούσαν να δικαιολογήσουν τη διαφοροποίηση των συντελεστών ούτε στόχους τους οποίους η διαφοροποίηση αυτή ενδεχομένως επιδιώκει.
            
         
               —
            
            
               Παράβαση ουσιώδους τύπου, διότι ο κανονισμός (ΕΚ) 1686/2005 εκδόθηκε κατά παράβαση του άρθρου 3 του εσωτερικού κανονισμού της επιτροπής διαχειρίσεως για τη ζάχαρη και του άρθρου 3 του κανονισμού 1 περί καθορισμού του γλωσσικού καθεστώτος της Ευρωπαϊκής Κοινότητας (2)· συγκεκριμένα, στο πλαίσιο της διαδικασίας «επιτροπολογίας», η Επιτροπή δεν υπέβαλε την πρόταση κανονισμού στην πολωνική γλώσσα. Η παράβαση αυτή είναι ιδιαιτέρως σοβαρή, διότι αφορά την πρόταση εκδόσεως μιας κανονιστικής πράξεως και είναι ενδεικτική μιας πάγιας πρακτικής της Επιτροπής στο πλαίσιο της επιτροπής διαχειρίσεως για τη ζάχαρη.
            
         
      (1)  Κανονισμός (ΕΚ) 1260/2001 του Συμβουλίου, της 19ης Ιουνίου 2001, για την κοινή οργάνωση των αγορών στον τομέα της ζάχαρης (EE L 178 της 30.06.2001, σ. 1).
   
      (2)  ΕΕ αριθμ. 17 της 6.10.1958, σ. 385, όπως έχει τροποποιηθεί.